ZAGREB – Predsjednik Mosta Božo Petrov silno je htio danas biti sudionik debate koju HTV organizira između Andreja Plenkovića i Zorana Milanovića, ali nije mu pomogla niti jučerašnja intervencija predsjednika SDP-a. Prethodnih je dana Most tražio od čelnika javne televizije da ugoste večeras u svojem studiju i njihovog predsjednika, ali HTV je to odbio, kao i Milanovićev apel da naknadno pozovu i Petrova.

Narodna koalicija jučer je u Orahovici predstavljala program za poljoprivredu, a Milanović je tu priliku iskoristio kako bi se zauzeo za šefa Mosta. Prethodno je ipak upozorio da neutemeljenost neobičnih tvrdnji Mosta da SDP i HDZ zajedno rade sve, pa čak i upravljaju HRT-om.

– Pomalo me čude reakcije gospode iz Mosta. O utjecaju mene i moje stranke na HTV možemo razgovarati i to bi trajalo šest sekundi. Zato što taj utjecaj ne postoji. Posljednjih šest mjeseci na HRT-u je provođena kadrovska politika HDZ-a i Mosta. Ako se oni nisu dogovorili kako će organizirati debatu prije početka službene kampanje, žao mi je zbog toga, izjavio je Milanović.

Priznao je da je upravo on inicirao debatu s predstavnikom HDZ-a u terminu prije početka službena kampanje, ali je u međuvremenu promijenio mišljenje i jučer je poželio da se Plenkoviću i njemu pridruži i Petrov.

Milanović je rekao da ide nadebatu »otvorenoga garda i srca« i zbog – hrvatskih ljudi. – Odgovarat ću na pitanja moderatora, ali zapravo ću razgovarati s ljudima, kazao je. Požalio se tek da u 40 sekundi, koliko će maksimalno imati vremena za svoje odgovore, neće moći puno toga reći. – Ovakav sustav debate pogoduje onima koji će govoriti u frazama, kićenim lijepim riječima. Mogu i ja to, odgajan sam i školovan tako, ali ukad sam prestao htjeti živjeti tako postao sam političar. A politika je nešto drugo – poručio je.

– HTV je izašao s vrlo konkretnim prijedlogom, tko, kada, koje teme razgovora i koji voditelji. Tu ponudu nisam poslao ja. No, s obzirom na to da želim imati čistu savjest i da netko ne bi kasnije prigovarao da je bio zanemaren i da ga nisu pozvali urednici koje je on postavio na HRT-u, pozivam HTV da pozovu i gospodina Petrova. Potpuno sam spreman da on bude treći u studiju, ali o tome ne odlučujem ja. Tako da ne bi ispalo da bilo što ja i moji suradnici radimo u dosluhu s HRT-om i njihovom uredničkom ekipom, Bože sačuvaj – naglasio je Milanović.

Sve spremno

Budući da je to bio novi element u ovoj priči, upitali smo HTV imaju li možda namjere praktično u zadnji trenutak izmijeniti format debate i pozvati i Petrova. »Obavješćujemo vas kako je HRT u završnim pripremama za najavljenu televizijsku debatu između Andreja Plenkovića i Zorana Milanovića«, glasi odgovor s Prisavlja. Dakle, večeras su kod njih Plenković i Milanović jedan na jedan, Petrov će ih, ako bude htio, moći pratiti preko malog ekrana.

»Kako smo već više puta najavili tijekom ovoga tjedna, nećemo dopustiti utjecaj na uređivačku politiku nikome, neovisno o političkome predznaku ili stranci. Ujedno još jednom ističemo kako ovo nije riječ o predizbornome sučeljavanju, jer kampanja za predstojeće izvanredne parlamentarne izbore započinje 16. kolovoza«, objašnjavaju HTV-ovci.

Milanovićev javni poziv da se Petrovu dopusti sudjelovanje na debati treba promatrati i kao njegov pokušaj da poboljša odnose s Mostom. Dio SDP-a smatra da je to moguće i da u vodstvu Mosta ima dosta ljudi koji nisu a priori skloni HDZ-u, dok drugi procjenjuju da je »Most HDZ-ov«.